b'\n_START_ARTICLE_\nMark I (panssarivaunu)\n_START_SECTION_\nMark I\n_START_PARAGRAPH_\nAlkuper\xc3\xa4inen Mark I \xe2\x80\x9dMother\xe2\x80\x9d (suom. \xc3\xa4iti) kehitettiin Little Willie -koevaunusta, jota Britannian armeija testasi vuonna 1915. Vaunun koeajot osoittivat sen liian hitaaksi ja siin\xc3\xa4 kokeiltu rungon p\xc3\xa4\xc3\xa4lle sijoitettu tykkitorni siirsi sen painopisteen liian korkealle._NEWLINE_Britti-amiraliteetti nimesi Mark I:n alkujaan \xe2\x80\x9dmaalaivaksi\xe2\x80\x9d, mutta sotasalaisuuden s\xc3\xa4ilytt\xc3\xa4miseksi vaunuja nimitettiin \xe2\x80\x9dvesitankeiksi\xe2\x80\x9d. Vaunuja rakentaneen William Foster & Co. Ltd:n ty\xc3\xb6ntekij\xc3\xb6ille uskoteltiin, ett\xc3\xa4 he rakensivat vedenkuljetusajoneuvoja Mesopotamiaan sijoitetuille brittijoukoille. _NEWLINE_Suunnikkaan muotoisella Mark I:ll\xc3\xa4 oli alhainen painopiste ja pitk\xc3\xa4 telapituus, joiden ansiosta se pysyi hyvin pystyss\xc3\xa4 ylitt\xc3\xa4ess\xc3\xa4\xc3\xa4n kumpareita ja kuoppia sek\xc3\xa4 juoksuhautoja. Mark I:st\xc3\xa4 oli kaksi aseistukseltaan toisistaan eroavaa mallia, \xe2\x80\x9dMale\xe2\x80\x9d ja \xe2\x80\x9dFemale\xe2\x80\x9d (\xe2\x80\x9dUros\xe2\x80\x9d ja \xe2\x80\x9dNaaras\xe2\x80\x9d). \xe2\x80\x9dUros\xe2\x80\x9d-mallin aseistuksena sen sivu-ulokkeissa oli kaksi kuusipaunaista (57 mm) Hotchkiss -laivastotykki\xc3\xa4, ja nelj\xc3\xa4 konekiv\xc3\xa4\xc3\xa4ri\xc3\xa4, \xe2\x80\x9dNaaras\xe2\x80\x9d-malli oli aseistettu kuudella konekiv\xc3\xa4\xc3\xa4rill\xc3\xa4. P\xc3\xa4\xc3\xa4asiallinen syy \xe2\x80\x9dNaaras\xe2\x80\x9d-mallin valmistukseen oli tykkipula. _NEWLINE_Vaunun runko oli yksiosainen: kahdeksan hengen miehist\xc3\xb6 ja moottori olivat samassa tilassa. T\xc3\xa4m\xc3\xa4n ja huonosti j\xc3\xa4rjestetyn ilmanvaihdon vuoksi vaunussa oli hyvin kuuma, jopa 50\xc2\xb0 C. Moottori kehitti h\xc3\xa4k\xc3\xa4\xc3\xa4 vaunun sis\xc3\xa4lle polttoaineen ja \xc3\xb6ljyn huurujen ja aseitten ruudinsavun lis\xc3\xa4ksi. Joskus koko miehist\xc3\xb6 saattoi py\xc3\xb6rty\xc3\xa4 tai alkoi voida pahoin p\xc3\xa4\xc3\xa4stess\xc3\xa4\xc3\xa4n takaisin raikkaaseen ilmaan. Ajettaessa sis\xc3\xa4ll\xc3\xa4 oli valtava meteli, joten miehist\xc3\xb6 joutui kommunikoimaan kesken\xc3\xa4\xc3\xa4n k\xc3\xa4simerkeill\xc3\xa4. Koska vaunujen t\xc3\xa4hystysaukot olivat avoimia aukkoja, miehist\xc3\xb6 piti suojalaseja tai suojalaseista ja kettinginp\xc3\xa4tkist\xc3\xa4 tehtyj\xc3\xa4 suojanaamioita t\xc3\xa4hystysaukoista lent\xc3\xa4vien luodin ja kranaatinsirpaleiden varalta. Miehist\xc3\xb6 oli my\xc3\xb6s muitten sotilaitten tapaan varustettu kaasunaamareilla kaasuhy\xc3\xb6kk\xc3\xa4ysten varalta. _NEWLINE_Vaunun ohjaaminen vaati nelj\xc3\xa4 miehist\xc3\xb6n j\xc3\xa4senen yhteisty\xc3\xb6t\xc3\xa4: kaksi ajajaa, joista yksi toimi my\xc3\xb6s vaunun komentajana ja k\xc3\xa4ytti jarruja, toinen huolehti p\xc3\xa4\xc3\xa4vaihdelaatikosta. Kaksi vaihdemiest\xc3\xa4 k\xc3\xa4ytti telaketjujen vaihteita, joilla m\xc3\xa4\xc3\xa4r\xc3\xa4ttiin vaunun suunta ja vauhti. Jos vaunun moottori pys\xc3\xa4htyi, jarrumiehet yrittiv\xc3\xa4t k\xc3\xa4ynnist\xc3\xa4\xc3\xa4 sen moottorin ja vaihdelaatikon v\xc3\xa4liin asennetulla k\xc3\xa4ynnistyskammella._NEWLINE_Ohjaaja pystyi tekem\xc3\xa4\xc3\xa4n loivia k\xc3\xa4\xc3\xa4nn\xc3\xb6ksi\xc3\xa4 vaunun per\xc3\xa4\xc3\xa4n kiinnitetyll\xc3\xa4 kaksipy\xc3\xb6r\xc3\xa4isell\xc3\xa4 ohjauspyrst\xc3\xb6ll\xc3\xa4, jonka kumpaakin py\xc3\xb6r\xc3\xa4\xc3\xa4 voi jarruttaa jarrukaapelista vet\xc3\xa4m\xc3\xa4ll\xc3\xa4. T\xc3\xa4ll\xc3\xb6in vaunu kaarsi jarruttavan py\xc3\xb6r\xc3\xa4n puolelle. K\xc3\xa4\xc3\xa4nt\xc3\xb6ympyr\xc3\xa4 sit\xc3\xa4 k\xc3\xa4ytett\xc3\xa4ess\xc3\xa4 oli 18 metri\xc3\xa4. Laite todettiin rintamak\xc3\xa4yt\xc3\xb6ss\xc3\xa4 hy\xc3\xb6dytt\xc3\xb6m\xc3\xa4ksi ja se poistettiin vaunuista muutaman kuukauden k\xc3\xa4yt\xc3\xb6n j\xc3\xa4lkeen. Mark I kulki suunnilleen k\xc3\xa4velyvauhtia, tiell\xc3\xa4 parhaimmillaan noin kuusi kilometri\xc3\xa4 tunnissa. Telat kestiv\xc3\xa4t yleens\xc3\xa4 vain noin 40\xe2\x80\x9350 kilometrin matkan, vetopy\xc3\xb6r\xc3\xa4t vain kolmisenkymment\xc3\xa4 kilometri\xc3\xa4._NEWLINE_Vaunuissa ei ollut radiol\xc3\xa4hettimi\xc3\xa4, sill\xc3\xa4 tuon ajan laitteet olivat viel\xc3\xa4 liian kehittym\xc3\xa4tt\xc3\xb6mi\xc3\xa4 ajoneuvok\xc3\xa4ytt\xc3\xb6\xc3\xb6n. Viestint\xc3\xa4 komentokeskuksiin hoidettiin kahdella kirjekyyhkyll\xc3\xa4, joilla oli omat luukkunsa sivu-ulokkeissa. My\xc3\xb6s juoksul\xc3\xa4hettej\xc3\xa4 k\xc3\xa4ytettiin, mik\xc3\xa4 oli luoti- ja kranaattisateessa monesti l\xc3\xa4hetin kuolemaksi. My\xc3\xb6hemmiss\xc3\xa4 Mark-vaunuissa k\xc3\xa4ytettiin semaforeja merkinantoon._NEWLINE_Mark I:n kahdeksan millimetrin paksuinen sivupanssari ja kymmenen millimetrin etupanssari teki siit\xc3\xa4 suhteellisen immuunin k\xc3\xa4siaseiden tulitukselle, mutta saksalaiset kehittiv\xc3\xa4t K-panssarinl\xc3\xa4vistysluodin (Patrone SmK Kurz 7,92 mm). Seuraavassa Markin sukupolvessa oli paksumpi, K-luoteja l\xc3\xa4hes t\xc3\xa4ysin l\xc3\xa4p\xc3\xa4isem\xc3\xa4t\xc3\xb6n panssari. Vastavetona saksalaiset kehittiv\xc3\xa4t erityisen 13,2 mm Mauser -panssarintorjuntakiv\xc3\xa4\xc3\xa4rin (13,2 mm Tank Abwehr Gewehr M1918). _NEWLINE_Vaarana oli my\xc3\xb6s jalkav\xc3\xa4en k\xc3\xa4sikranaattihy\xc3\xb6kk\xc3\xa4ys. Panssareita tuhottiin my\xc3\xb6s tykist\xc3\xb6ll\xc3\xa4 ja kranaateilla ja varsinkin Geballte Ladung -kasapanoksella, jossa oli monta yhteen sidottua k\xc3\xa4sikranaattia. Mark I:n vaunun katolle sijoitettu polttoaine saattoi sytty\xc3\xa4 hy\xc3\xb6kk\xc3\xa4yksess\xc3\xa4, ja miehist\xc3\xb6 palaa tuhkaksi. _NEWLINE_Mark I-vaunuja rakennettiin 150 kappaletta.\n_START_SECTION_\nMark II ja III\n_START_PARAGRAPH_\nMark II ja III olivat koulutuspanssareita. Molempia rakennettiin vain 50 kappaletta. Mark II:ssa oli karkaisematon panssari, mutta niit\xc3\xa4 k\xc3\xa4ytettiin kuitenkin Arrasin taistelussa, koska Mark IV:n kehitysty\xc3\xb6 oli kesken. Viitt\xc3\xa4 Mark II:tta k\xc3\xa4ytettiin Mark IV:n voimansiirtomekanismien testaukseen.\n_START_SECTION_\nMark IV\n_START_PARAGRAPH_\nMark IV oli hiukan muunneltu Mark I, jossa polttoaine oli erillisess\xc3\xa4 tankissa. T\xc3\xa4ll\xc3\xa4 pyrittiin suojaamaan miehist\xc3\xb6\xc3\xa4 polttoaineen syttyess\xc3\xa4. Mark IV:een ei ehditty saamaan paljonkaan uusia kehitteill\xc3\xa4 olevia piirteit\xc3\xa4, jotka olisivat parantaneet panssarin laatua, koska uusia panssareita tarvittiin kipe\xc3\xa4sti maaliskuun 1917 taisteluihin._NEWLINE_Saksalaiset saivat varsinkin Cambrain taistelussa haltuunsa suuren m\xc3\xa4\xc3\xa4r\xc3\xa4n toimintakuntoisia ja korjauskelpoisia Mark IV - vaunuja ja siit\xc3\xa4 tulikin nimikkeell\xc3\xa4 Schwerer Kampfwagen (Beute) Saksan armeijan ensimm\xc3\xa4isess\xc3\xa4 maailmansodassa eniten k\xc3\xa4ytt\xc3\xa4m\xc3\xa4 panssarivaunumalli._NEWLINE_Mark IV:ta rakennettiin 1\xc2\xa0220 kappaletta.\n_START_SECTION_\nMark V\n_START_PARAGRAPH_\nMark V:ss\xc3\xa4 oli parempi moottori ja ohjausj\xc3\xa4rjestelm\xc3\xa4, tarvittiin vain yksi ajaja. Se oli oikeastaan sama kuin luvattu, toteuttamatta j\xc3\xa4\xc3\xa4nyt Mark IV. Vaunua rakennettiin 400 kappaletta, 200 \xe2\x80\x9dUrosta\xe2\x80\x9d ja 200 \xe2\x80\x9dNaarasta\xe2\x80\x9d.\n_START_SECTION_\nMark V* ja V**\n_START_PARAGRAPH_\nParannettuja, pidennettyj\xc3\xa4 versioita Mark V:st\xc3\xa4. Mark V*:tt\xc3\xa4 pidennettiin, koska haluttiin ylitt\xc3\xa4\xc3\xa4 leveit\xc3\xa4 juoksuhautoja. Mark V*:n pidennetty osa oli jalkav\xc3\xa4kiryhm\xc3\xa4n kuljetustila, ja n\xc3\xa4in Mark V*st\xc3\xa4 tuli ensimm\xc3\xa4inen miehist\xc3\xb6nkuljetuspanssari. Vasta Israelin Merkava-panssarissa on taas palattu taistelupanssari-miehist\xc3\xb6nkuljetuspanssari-tyyppiseen toteutukseen. Mark V:tt\xc3\xa4 rakennettiin 700 kappaletta: 500 "Urosta", 200 "Naarasta"._NEWLINE_Mark V** oli muunneltu Mark, jossa oli voimakkaampi 225 hevosvoiman Ricardo-moottori.\n_START_SECTION_\nMark VI ja VII\n_START_PARAGRAPH_\nMark VI oli vain keskener\xc3\xa4inen kehitelm\xc3\xa4, joka ei p\xc3\xa4\xc3\xa4ssyt sarjatuotantoon. Mark VII oli helposti ohjattava mutta helposti tuleen syttyv\xc3\xa4 malli, jota tehtiin pieni er\xc3\xa4.\n_START_SECTION_\nMark VIII "Liberty"\n_START_PARAGRAPH_\nAlun perin Ranskan ja Yhdistyneen kuningaskunnan yhteisty\xc3\xb6n\xc3\xa4 kehittelem\xc3\xa4 tankki, johon Yhdysvallat tuli mukaan ja Ranska j\xc3\xa4i pois kehitysty\xc3\xb6st\xc3\xa4. Panssaria tuotettiin ensimm\xc3\xa4isen maailmansodan j\xc3\xa4lkeen.'